Diari Oficial de la Generalitat Valenciana


Sumari del DOGV 3925, del 25-01-2001 (2001/438)

ORDRE de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores per a la concessió de les ajudes i subvencions públiques destinades al foment de l'ocupació de persones amb discapacitat.
------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/12/29/(6)/dof/vci/html**

### Dades del document

Número de DOGV
:   3925

Data del DOGV
:   25-01-2001

Secció del DOGV
:   I. DISPOSICIONS GENERALS

Número del document
:   2001/438


Data del document
:   29-12-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda a l'ocupació
    * ajuda pública
    * suport econòmic
    * discapacitat

ORDRE de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores per a la concessió de les ajudes i subvencions públiques destinades al foment de l'ocupació de persones amb discapacitat. [2001/X438]
  
La situació laboral de les persones amb discapacitat de la Comunitat Valenciana ha experimentat un avanç important en aquests anys i, no obstant això, per determinades qüestions ?el desconeixement que la societat en general, i el món empresarial en particular, tenen sobre la potencialitat laboral d'aquest col·lectiu- les taxes d'inserció en el mercat laboral d'aquestes persones són encara molt inferiors a les del conjunt de població.
  
Les directrius europees per a l'ocupació estableixen com a objectius impulsar i afavorir la inserció d'aquestes persones tot trencant les barreres que en dificulten la incorporació al mercat treball. La finalitat última ?millorar la capacitat d'inserció laboral i potenciar la creació d'ocupació estable i adequat per a aquestes persones amb discapacitats- és una de les nostres prioritats bàsiques.
  
La Generalitat Valenciana, per a donar resposta a aquestes particularitats i a les especials dificultats d'aquests grups, posa en marxa una sèrie de polítiques actives d'ocupació que van des d'accions de millora de l'ocupació fins a mesures directes de foment de l'ocupació.
  
- En primer lloc, aquesta ordre regula les ajudes als centres especials d'Ocupació, que destaquen com a fórmules especials de treball protegit i van adreçades sobretot a persones amb discapacitats i es configuren com a pont per a l'ingrés en empreses ordinàries. Es consoliden les mesures de suport a la creació, ampliació i manteniment dels centres especials d'Ocupació.
  
- En segon lloc, s'arreplega el programa Ocupació amb Suport, que pretén, mitjançant una entitat promotora, buscar la inserció del discapacitat psíquic en empreses col·laboradores, tot intentant arreplegar les inquietuds i necessitats manifestades pel sector. Com a novetat d'aquesta convocatòria, es permet que tot tipus d'entitats, públiques i privades, siguen col·laboradores d'aquest programa, facilitant encara més la contractació de les persones amb discapacitat psíquica.
  
- En tercer lloc, considerant aconsellable refondre les distintes ajudes que afecten aquest col·lectiu en una sola ordre de convocatòria, es regula la contractació indefinida del discapacitat com a fórmula d'integració en el mercat ordinari i que arreplega diversos incentius amb l'objectiu d'incidir en l'empresari perquè contracte minusvàlids. També es preveu, com a ajuda especifica de la Comunitat Valenciana, la contractació temporal de les persones discapacitades amb contractes d'un mínim de dotze mesos realitzats per empreses ordinàries.
  
- I en últim lloc, a fi de promoure la cultura empresarial o de caràcter emprenedor, es regula un programa d'ajudes als discapacitats que es constitueixen com a autònoms adreçat especialment a aquell segment de població que està prou preparat per a assumir el risc de crear la seua pròpia empresa.
  
En virtut d'això, i en ús de les atribucions que em confereix l'article 35 de la Llei 5/1983, de Govern Valencià, i l'article 47.11 de la Llei de la Hisenda Pública Valenciana,
  
ORDENE
  
Títol I
  
Capítol I
  
Disposicions generals
  
Article 1. Objecte i àmbit
  
1. L'objecte d'aquesta ordre és establir un programa d'ajudes destinades a promoure i facilitar la integració laboral de persones amb discapacitat en l'àmbit de la Comunitat Valenciana, d'acord amb les consignacions pressupostàries que s'assignen a aquest fi, en les corresponents lleis de pressupostos.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes previstes en aquesta ordre aniran destinades a:
  
a) Finançar parcialment projectes que generen ocupacions, preferentment estables, per a treballadors discapacitats. Aquests projectes seran de dos tipus:
  
A.1. Projectes de creació de centres especials d'ocupació: els presentats per aquells promotors que pretenguen la creació d'un centre especial d'ocupació que complisca els requisits establits en el Reial Decret 2.273/1985, de 4 de desembre (BOE de 9.12.1985), pel qual s'aprova el Reglament dels Centres Especials d'Ocupació, definits en l'article 42 de la Llei 13/1982, de 7 d'abril, d'Integració Social del Minusvàlid.
  
A.2. Projectes d'ampliació de plantilla, presentats per aquells centres especials d'ocupació ja en funcionament.
  
b) Manteniment de llocs de treball de discapacitats en centres especials d'ocupació.
  
c) Contractació temporal de persones amb discapacitat psíquica, mitjançant el programa d'Ocupació amb Suport.
  
d) Contractació temporal de persones amb alguna discapacitat en el mercat ordinari de treball.
  
e) Contractació indefinida de treballadors minusvàlids.
  
f) Projectes empresarials de treballadors discapacitats desocupats que pretenguen constituir-se com treballadors autònoms. S'entendrà com a treballador autònom o per compte propi aquell que realitza de forma habitual, personal i directa, una activitat econòmica a títol lucratiu sense subjecció per això a contracte de treball i encara que utilitze el servei remunerat d'altres persones. No tindran aquesta consideració els socis de societats mercantils de capital.
  
2. Les ajudes previstes en aquesta ordre tenen la naturalesa jurídica de subvencions públiques, i la quantia es regula per a cada tipus d'acció en els articles corresponents d'aquesta ordre. La concessió estarà condicionada a l'existència de crèdit adequat i suficient per a això en els pressupostos de la Generalitat Valenciana per a cada exercici pressupostari.
  
Article 3. Beneficiaris de les ajudes
  
Podran ser beneficiaris de les ajudes previstes en aquesta ordre:
  
a) Per a les ajudes de l'apartat a) i b) de l'article 2.1, els titulars dels centres especials d'Ocupació l'activitat dels quals es realitze a la Comunitat Valenciana.
  
b) Per a les ajudes que s'indiquen en l'apartat c) de l'article 2.1, com ara entitats promotores, les administracions públiques o entitats sense ànim de lucre que no tinguen la qualificació de centres especials d'Ocupació, i entitats col·laboradores, entitats i empreses, publiques o privades siga quina siga la seua forma jurídica de constitució i que tinguen la qualificació de centre especial d'Ocupació; ambdues amb àmbit d'actuació a la Comunitat Valenciana.
  
c) Per a les ajudes previstes en l'apartat d) de l'article 2.1, les empreses, siga quina siga la seua forma jurídica, i les entitats privades sense ànim de lucre amb àmbit d'actuació a la Comunitat Valenciana que concerten els contractes temporals subvencionables per a l'execució exclusiva en centres de treball radicats en aquesta Comunitat.
  
d) Per a les ajudes previstes en l'apartat e) de l'article 2.1, les empreses, siga quina siga la seua forma jurídica, que tinguen centres de treball a la Comunitat Valenciana i contracten persones minusvàlides desocupades per a prestar servei en aquest àmbit.
  
e) Per a les ajudes que s'indiquen en l'apartat f) de l'article 2.1, els desocupats discapacitats que, estant en situació de desocupació, desitgen establir-se com treballadors autònoms o per compte propi.
  
Article 4. Requisits generals dels beneficiaris
  
Els beneficiaris de les ajudes hauran de complir els següents requisits:
  
- Trobar-se al corrent en el compliment de les seues obligacions tributàries i de la Seguretat Social.
  
- No haver sigut exclosos de l'accés als beneficis derivats de l'aplicació dels programes d'ocupació, per la comissió d'infraccions molt greus, de conformitat amb el que preveu l'article 46.2 del Reial Decret Legislatiu 5/2000 (BOE de 8.8.2000), sobre Infraccions i Sancions en l'Ordre Social. Aquesta obligació no serà exigible en el cas de desocupats discapacitats que desitgen establir-se com a autònoms.
  
Article 5. Obligacions generals dels beneficiaris
  
A més de les obligacions que per als beneficiaris de cada tipus d'acció s'estableixen en els corresponents articles d'aquesta ordre, es declaren amb caràcter general les següents:
  
1. Realitzar l'activitat o adoptar el comportament que fonamenta la concessió de la subvenció.
  
2. Facilitar les dades i informació, en qüestions relacionades amb les subvencions concedides, que els siguen requerits per la Conselleria d'Economia, Hisenda i Ocupació, així com comunicar-li les incidències i variacions que es produïsquen en relació amb aquelles.
  
3. Comunicar a la Sotssecretaria d'Ocupació, en qualsevol moment de la vigència del procediment, altres subvencions o ajudes, publiques o privades, que haguera obtingut o sol·licitat per a la mateixa finalitat amb posterioritat a la data de presentació de la sol·licitud.
  
4. Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que estableixen les disposicions comunitàries.
  
Capítol II
  
Procediment general per a la concessió de les ajudes
  
Article 6. Presentació de sol·licituds i documentació
  
1. Les sol·licituds per a l'obtenció de les ajudes regulades per la aquesta ordre hauran d'adreçar-se a la Sotssecretaria d'Ocupació i es podran presentar en model normalitzat, en les direccions territorials d'Ocupació corresponent, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. No obstant això, les regulades en el títol II i III podran presentar-se directament en la Sotssecretaria d'Ocupació.
  
2. Les sol·licituds hauran d'acompanyar-se, a més de la documentació que per a cada una de les ajudes concretament s'estableix en els corresponents articles d'aquesta ordre, de la documentació general següent:
  
a) Documentació acreditativa i identificadora del sol·licitant i, si és procedent, del seu representant legal, excepte en el cas que sent un centre especial d'ocupació, la documentació assenyalada ja estiguera en aquesta conselleria.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, (DOGV núm. 2.775, de 21.06.1996), la vigència del qual haurà d'estendre's fins al moment en què finalitze el termini de presentació de sol·licituds per a cada tipus d'ajudes. No serà necessària aquesta documentació en el cas d'ajudes la quantia del qual no supere les 300.000 pessetes (1.803,04 euros). La citada documentació haurà d'incloure:
  
- Certificat original de l'Agència Estatal d'Administració Tributària.
  
- Certificat original de la Conselleria d'Economia i Hisenda de la Generalitat Valenciana.
  
- Certificat original de la Tresoreria General de la Seguretat Social.
  
- Alta en l'Impost d'Activitats Econòmiques i/o rebut/s d'estar al corrent, o declaració responsable d'estar exempt del pagament.
  
c) Dades de domiciliació bancària, segons model facilitat a l'efecte (fitxa de manteniment de tercers), si no s'hagueren presentat amb anterioritat o hagueren variat les dades que conté.
  
d) Si és procedent, declaració responsable referida a les ajudes a càrrec d'un règim de minimis rebudes per l'entitat durant els tres últims anys, comptats des de la primera ajuda obtinguda, amb indicació d'import, organisme, data de concessió i règim d'ajudes en què s'emparava o, si és procedent, declaració responsable de no haver-ne rebut cap.
  
3. Quan la sol·licitud no reunisca els requisits assenyalats en l'article 70.1 De la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999 de 13 de gener de 1999, o no s'acompanye la documentació que d'acord amb aquesta ordre resulte exigible, es requerirà l'interessat perquè en el termini de 10 dies, esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada llei.
  
Article 7. Criteris per a la concessió de les ajudes
  
Les ajudes s'atorgaran fins a exhaurir el crèdit disponible segons l'ordre en què la sol·licitud haja tingut entrada en qualsevol dels registres d'entrada de la Conselleria d'Economia, Hisenda i Ocupació, sempre que es complisquen els requisits exigits i s'acompanye la totalitat de la documentació exigida per a cada tipus d'ajuda.
  
Article 8. Tramitació, resolució i recursos
  
1. L'òrgan administratiu instructor podrà demanar del sol·licitant l'aportació addicional d'altres documents o dades aclaridores que crega necessaris per a resoldre sobre la sol·licitud presentada.
  
2. La competència per a conèixer i resoldre sobre les sol·licituds formulades correspon, per delegació del conseller d'Economia, Hisenda i Ocupació, al sotssecretari d'Ocupació, per a les ajudes previstes en els títols II i III, i als directors territorials d'Ocupació per a les regulades en els títols IV, V i VI.
  
3. El termini màxim per a resoldre i notificar la resolució procedent serà de tres mesos comptador des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, en el cas que aquesta s'efectuara una vegada publicada l'ordre anual per la qual es dóna publicitat a les línies de crèdit i a l'import global màxim destinat a la concessió d'ajudes previstes en la aquesta ordre. En cas contrari, el termini s'iniciarà a partir del dia següent a la citada publicació.
  
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; això sense perjudici que subsistisca l'obligació legal de resoldre sobre la petició formulada.
  
5. La resolució de concessió de les ajudes fixarà expressament la quantia concedida i incorporarà, si és procedent, les condicions, obligacions i determinacions accessòries a què haja de subjectar-se el beneficiari, amb la notificació als interessats en els termes previstos en l'article 58 de la Llei 30/1992, abans mencionada.
  
6. Les resolucions dictades per delegació del conseller d'Economia, Hisenda i Ocupació a l'empara de la aquesta convocatòria, esgoten la via administrativa, i contra elles s'hi podrà interposar-se recurs contenciós administratiu davant de la Sala Contenciós Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació de la resolució, d'acord amb el que estableix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa, i això, sense perjudici del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que creguen procedent.
  
Davant de la desestimació per silenci administratiu, podrà interposar-se contra l'acte presumpte idèntic recurs, en el termini de sis mesos comptadors des que haguera finalitzat el termini que per a dictar i notificar la resolució expressa es menciona en el número 3 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjudici del que disposen els articles 116 i 117, abans mencionats.
  
Article 9. Resolució d'incidències
  
1. La Sotssecretaria d'Ocupació, o les direccions territorials d'Ocupació, si és procedent, seran les competents per a resoldre les incidències que es produïsquen amb posterioritat a la concessió, com per exemple pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
2. Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent d'elles a què es refereix l'article 10, podrà donar lloc a la modificació de la resolució de concessió.
  
Article 10. Concurrència d'ajudes i subvencions
  
L'import de les ajudes o subvencions regulades en aquesta ordre no podrà ser, en cap cas, de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que ha de realitzar el beneficiari. No obstant això, per a les ajudes per contractació indefinida de minusvàlids, l'import no podrà superar, en concurrència amb altres ajudes publiques per a la mateixa finalitat, el 60% del cost salarial anual corresponent al contracte que hi dóna dret, d'acord amb allò que s'ha disposat per l'apartat tercer de l'article 7 del Reial Decret 1.451/1983, en la redacció donada pel Reial Decret 27/2000, de 14 de gener (BOE núm. 22, de 26 de gener del 2000).
  
Quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat realitzada.
  
Article 11. Control de les ajudes
  
1. Correspondrà a la Sotssecretaria d'Ocupació portar a terme la funció de control de les subvencions concedides, i l'avaluació i seguiment d'aquest programa.
  
2. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries.
  
Article 12. Liquidació de les ajudes
  
Una vegada dictada la resolució de concessió, es lliurarà l'import de l'ajuda reconeguda a cada beneficiari de la forma indicada per a cada tipus d'acció en els articles corresponents d'aquesta ordre.
  
Article 13. Reintegrament de les ajudes concedides
  
1. Procedirà el reintegrament total o parcial a la Hisenda Pública de la Generalitat Valenciana de les quantitats percebudes i l'exigència de l'interès de demora corresponent des del moment de pagament de la subvenció; amb la garantia, quan procedisca, de l'audiència de l'interessat de la subvenció concedida, en els següents casos:
  
a) Si els beneficiaris donen a les ajudes una destinació o aplicació distinta al pla d'inversió acceptat.
  
b) La no-creació o el no-manteniment dels llocs de treball compromesos.
  
c) Falsejament de dades, fets o documentació.
  
d) Incompliment de les condicions imposades als beneficiaris en la resolució de concessió de l'ajuda.
  
2. Així mateix, procedirà el reintegrament de les quantitats percebudes i l'exigència de l'interès de demora des del pagament de la subvenció si es donen les circumstàncies establides en l'article 47.9 del text refós de la Llei d'Hisenda Publica de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
3. En el supòsit d'ajudes a treballadors autònoms discapacitats, si es produeix l'amortització anticipada del préstec una vegada transcorregut el període de manteniment obligatori, es reintegrarà la part de subvenció financera no meritada.
  
Títol II
  
Centres especials d'Ocupació
  
Capítol I
  
Projectes de creació d'ocupació estable
  
Article 14. Objecte de l'ajuda i accions susceptibles de suport
  
1. Les ajudes arreplegades en aquest capítol tenen com a finalitat donar suport a projectes generadors d'ocupació de caràcter estable per a persones amb discapacitat mitjançant la creació o l'ampliació de llocs de treball en els centres especials d'Ocupació, sempre que el beneficiari justifique adequadament la inversió que implica el projecte per a alguna o algunes de les següents accions:
  
1.1 Per a l'assistència tècnica, podrà consistir en alguna de les modalitats següents:
  
a) Estudis de viabilitat, organització, comercialització, diagnosi i altres de naturalesa anàloga.
  
b) Auditories i informes econòmics.
  
c) Assessorament en les diferents àrees de gestió empresarial.
  
L'import de la subvenció no podrà superar el 50% del cost del servei prestat.
  
1.2 Per a la inversió fixa en projectes d'interès social, entenent per inversió subvencionable qualsevol immobilitzat immaterial o material, exclosos les bestretes, d'acord amb el pla general comptable. En qualsevol cas, els béns citats no poden ser béns usats.
  
1.3 Per a subvencionar parcialment els interessos dels préstecs que s'obtinguen d'entitats de crèdit, públiques o privades, que tinguen subscrit a l'efecte conveni amb la Conselleria d'Economia, Hisenda i Ocupació, en les condicions següents:
  
- La subvenció financera serà, com a màxim, de tres punts del tipus d'interès fixat per l'entitat de crèdit, pública o privada, que concedisca el préstec al sol·licitant, pagadora d'una sola vegada, en quantia calculada com si la subvenció es meritara cada any de la duració, inclòs el possible període de carència.
  
- La quantia subvencionable estarà compresa entre 3.006 euros (500.156 pessetes) i 24.041 euros (4.000.086 pessetes).
  
- Els préstecs l'import dels quals no supere els 12.021 euros (2.000.126 pessetes) tindran una duració màxima de 5 anys, i podrà incloure 1 any de carència.
  
- Per al supòsit de préstec de quantia superior, el termini d'amortització podrà ser fins a 8 anys, i podrà incloure 2 anys de carència.
  
- Tot això sense perjudici que puguen concertar-se operacions de major duració; en aquest cas, el tram que excedisca dels anteriorment indicats no serà objecte de subvenció.
  
- Els préstecs no podran ser cancel·lats durant el primer any de vida. Si així es fera, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produeix una vegada transcorregut el citat període, el reintegrament ho serà de la part de subvenció no meritada.
  
Article 15. Quantia de les ajudes
  
1. Les subvencions anteriors, números 1.1, 1.2 i 1.3 seran, en conjunt, fins a 12.020,24 euros (2.000.000 milions de pessetes) per lloc de treball creat amb caràcter estable i a jornada completa, si el centre especial d'Ocupació supera el 90% de treballadors discapacitats, respecte del total de la plantilla, en el moment del lliurament de l'ajuda.
  
2. La quantia de la subvenció per lloc de treball creat de caràcter estable i a jornada completa serà fins a 9.015,18 euros (1.500.000 pessetes) si el nombre de treballadors discapacitats del centre especial d'Ocupació està comprés entre el 70% i el 90%, respecte del total de la plantilla, en el moment del lliurament de l'ajuda.
  
En el cas de contractacions indefinides a temps parcial, els imports abans assenyalats seran proporcionals a la duració de la jornada estipulada en el contracte.
  
3. A l'efecte de determinar el percentatge de treballadors discapacitats, no es computarà el personal no discapacitat dedicat a la prestació de serveis d'ajust personal i social, així com el que preste serveis en aquelles activitats o llocs de treball específics que, per la seua naturalesa o complexitat, no puguen ser exercits per persones discapacitades.
  
S'entendrà per serveis d'ajust personal i social els de rehabilitació, terapèutics, d'integració social, culturals i esportius que procuren al treballador discapacitat del centre especial d'Ocupació una major rehabilitació personal i millor adaptació de la seua relació social.
  
Article 16. Requisits específics
  
Els centres especials d'Ocupació, a més dels requisits assenyalats amb caràcter general en l'article 4 d'aquesta ordre, hauran de complir els següents:
  
- Estar qualificats i inscrits així en el registre administratiu creat per Ordre de 10 d'abril de 1986, de la Conselleria de Treball i Seguretat Social, (DOGV núm. 376, de 14.05.1986).
  
- Estar inscrits com a entitats ocupadores en els règims de la Seguretat Social en els que existisca afiliació de treballadors per compte alié.
  
- Haver presentat la documentació prevista en l'article 5 de l'Ordre de 10 d'abril de 1986, de la Conselleria de Treball i Seguretat Social.
  
- Que els llocs de treball la creació dels quals se subvencione, siguen coberts per persones desocupades i suposen la creació d'ocupació estable per a persones amb discapacitat.
  
- Que el projecte d'inversió tinga viabilitat tècnica, econòmica i financera, que s'acreditarà mitjançant la presentació de l'oportú estudi econòmic detallat.
  
- L'assistència tècnica es prestarà per empreses o persones físiques especialitzades i que reunisquen garanties de solvència professional.
  
- Els préstecs, per a ser subvencionables, hauran de ser concedits per aquelles entitats de crèdit, públiques o privades, que tinguen subscrit un conveni per a això amb la Conselleria d'Economia, Hisenda i Ocupació.
  
Article 17. Obligacions dels beneficiaris
  
a) Acreditar en el termini que es determine en la resolució de concessió, la creació o ampliació de llocs de caràcter estable en els centres especials d'Ocupació que hauran de mantenir-se, des del moment de la contractació indefinida, com a mínim, un termini de tres anys.
  
b) En el supòsit de produir-se alguna baixa en els llocs de treball indicats en el paràgraf anterior, el centre especial d'Ocupació disposa d'un mes de termini per a substituir el citat lloc en les mateixes condicions que tènia el treballador substituït, i haurà de comunicar la citada situació a la Sotssecretaria d'Ocupació, en un termini no superior a 15 dies.
  
c) Quan les inversions corresponguen a equipament (maquinària, utillatge, vehicles..), haurà de coincidir amb les mateixes accions pressupostades en el projecte de la sol·licitud.
  
d) Els béns immobles adquirits mitjançant subvenció hauran de figurar a nom de l'entitat beneficiària durant un període de cinc anys des de la data de concessió de la subvenció, i seran utilitzats d'acord amb la finalitat específica per a la que es va sol·licitar l'ajuda. Qualsevol modificació en la situació jurídica o física dels mencionats béns necessita l'autorització expressa de la Conselleria.
  
e) Per als béns immobles corresponents a adquisicions o construccions finançades mitjançant subvenció, en l'escriptura de compra-venda haurà de constar la quantitat amb què ha participat la Conselleria.
  
f) Els béns immobles subvencionats seran assegurats pel seu valor contra el risc d'incendis, durant 5 anys.
  
Article 18. Documentació i termini
  
1. Documentació
  
A més de la documentació general que estableix l'article 6, les sol·licituds d'ajudes per a la creació o ampliació de llocs de treball en centres especials d'Ocupació aniran acompanyades de la documentació següent:
  
a) Aquells centres especials d'ocupació que en la convocatòria d'ajudes de l'any anterior hagen obtingut alguna subvenció prevista, hauran de presentar la justificació documental conforme amb allò que indica l'article 5 de l'Ordre de 10 d'abril de 1986 abans citada:
  
1. Memòria que preveja la titularitat del centre, ubicació, activitats, compliment o no dels seus objectius econòmics i d'ajust personal i social, i causes que hi han influït. En el cas de centres que realitzen contractes previstos en el Reial Decret 27/2000, de 14 de gener, sobre mesures alternatives al compliment de la quota de reserva del 2% a favor de treballadors discapacitats en empreses de 50 o més treballadors, la memòria afegirà la tipologia de les accions que s'han realitzat i els recursos financers aplicats d'acord amb l'article 4.1 del citat reial decret.
  
2. Llista de la plantilla.
  
3. Documentació econòmica (balanç i compte d'explotació).
  
b) Assistència tècnica:
  
- Memòria explicativa del contingut del servei objecte de subvenció
  
- Pressupost econòmic detallat
  
- Memòria de l'entitat o el currículum vitae de les persones que realitzen l'estudi-assessorament.
  
c) Per a projectes d'inversió fixa:
  
- Memòria del projecte i antecedents, que en garantisca la viabilitat.
  
- Detall valorat del pla d'inversió fixa.
  
- Documentació acreditativa de les fonts de finançament i pla financer complet
  
- Programa d'actuació que garantisca l'execució de la inversió abans del 30 de novembre de cada any.
  
- Factures proforma o pressupostos de les inversions que cal realitzar i, si és procedent, projecte tècnic.
  
d) Per a la subvenció parcial d'interessos de préstec.
  
- Certificat d'aprovació del préstec per l'entitat prestadora on s'especifique el nom del prestatari, la quantia, l'interès i el termini d'amortització.
  
2. Termini
  
El termini per a presentar les sol·licituds per a l'obtenció de les ajudes regulades en aquest capítol s'iniciarà l'1 de gener i finalitzarà el dia 31 d'octubre de l'any de la convocatòria.
  
Article 19. Justificació i pagament de les ajudes
  
Les ajudes per a la creació o ampliació de llocs de treball es justificaran en el termini que determine la resolució de concessió i, en tot cas, el termini màxim de presentació dels justificants serà el dia 30 de novembre de l'any de la convocatòria i es lliurarà d'una sola vegada prèvia presentació de la següent documentació:
  
Amb caràcter general serà necessària:
  
- La presentació, en imprés normalitzat, de la llista de treballadors discapacitats contractats, i la del personal d'ajust personal i social que tinga el centre i d'aquells treballadors no discapacitats que realitzen serveis i/o ocupen llocs que per la seua especificitat no pot realitzar-los el personal discapacitat en el moment del lliurament de l'ajuda.
  
- Contractes de treball o conversions de contractes temporals realitzats a persones discapacitades, document d'alta o part de variació de dades de la Seguretat Social i certificats de minusvalidesa, si és procedent.
  
Amb caràcter específic, d'acord amb la modalitat d'ajuda:
  
a) La subvenció per assistència tècnica se satisfarà prèvia presentació de les factures i rebuts justificatius de la despesa i el pagament realitzat.
  
b) La subvenció a la inversió fixa se satisfarà prèvia presentació de les factures i rebuts justificatius de la inversió realitzada i, si és procedent, dels certificats d'obra. En el supòsit de béns immobles, de conformitat amb l'article17.f), a més, hauran de presentar la pòlissa d'assegurances contra incendis.
  
c) Les subvencions financeres s'endossaran d'una sola vegada a l'entitat creditícia corresponent, prèvia presentació del contracte de préstec davant d'aquesta Conselleria
  
Capítol II
  
Manteniment de llocs de treball
  
Article 20. Accions susceptibles de suport
  
A fi de facilitar el manteniment dels llocs de treball, els centres especials d'Ocupació podran accedir a les següents ajudes:
  
1. Bonificació del 100% de la quota empresarial a la Seguretat Social, incloses les d'accident de treball i malaltia professional i les quotes de recaptació conjunta. Aquestes bonificacions seran deduïdes directament pels centres especials d'Ocupació, prèvia autorització de la Sotssecretaria d'Ocupació, de les quotes que cal liquidar mensualment a la Seguretat Social, d'acord amb la normativa vigent en aquesta matèria.
  
2.1 Subvenció del cost salarial corresponent als llocs de treball ocupats per persona discapacitada que realitze una jornada de treball completa i estiga donat d'alta en la Seguretat Social, per un import de 50% del Salari Mínim Interprofessional vigent l'any de la convocatòria. En el cas de treball a temps parcial, la subvenció experimentarà una reducció proporcional a la jornada laboral realitzada.
  
Quan un treballador es trobe en situació d'incapacitat temporal (I.T.) l'import de la subvenció salarial indicada en el paràgraf anterior es referirà exclusivament als dies el pagament del qual córrega a càrrec obligatòriament del centre especial d'ocupació, de conformitat amb el que dispose la normativa de la Seguretat Social.
  
2.2 Ajuda de les despeses financeres: els centres especials d'Ocupació podran sol·licitar ajudes destinades a subsidiar parcialment les despeses financeres generades com a conseqüència de les bestretes mensuals de l'ajuda de manteniment salarial. Aquestes despeses financeres se subvencionaran sempre que siguen lliurades per les entitats financeres que tinguen subscrit a l'efecte conveni amb la Conselleria d'Economia, Hisenda i Ocupació, en les condicions que s'hi estableixen mitjançant un compte de crèdit regulador per a la bestreta mensual de l'ajuda de manteniment salarial inicial, en una quantia màxima de 60 euros (9.983 pessetes) per cada 6000 euros (998.316 pessetes) que se li poguera anticipar.
  
3. Subvencions per assistència tècnica destinades a:
  
a) Estudis de viabilitat, organització, comercialització, diagnosi i altres de naturalesa anàloga;
  
b) Auditories i informes econòmics;
  
c) Assessorament en les diverses àrees de gestió empresarial;
  
L'import d'aquestes ajudes no superarà el 50% del cost del servei prestat.
  
d) Excepcionalment es podrà subvencionar, en aquells centres especials d'Ocupació que tinguen en plantilla un mínim de tres persones amb discapacitat psíquica, la contractació de personal o serveis de suport laboral, psicològic, terapèutics o de rehabilitació, per un import de 180 euros (29.949 pessetes) mensuals per cada discapacitat psíquic amb contracte en l'empresa, amb el límit màxim de 1.202 euros (199.995 pessetes) mensuals d'ajuda per monitor, sense que en cap cas la subvenció puga superar el cost salarial de personal de suport, exclosa la Seguretat Social.
  
4. Subvencions per a adaptació de llocs de treball i eliminació de barreres arquitectòniques, en una quantia màxima no superior a 1.803,04 euros (300.000 pessetes) per lloc de treball que s'adapte a les necessitats del personal discapacitat en plantilla, sense que en cap cas sobrepasse el cost real de la citada adaptació o eliminació.
  
5. Subvenció, per una sola vegada, destinada a equilibrar i sanejar financerament els centres especials d'Ocupació, a fi d'aconseguir una reestructuració perquè aconseguisquen nivells de productivitat i rendibilitat que garantisquen la seua viabilitat i estabilitat.
  
6. Subvenció adreçada a equilibrar el pressupost d'aquells centres que manquen d'ànim de lucre i siguen d'utilitat pública i imprescindibles. Aquesta subvenció no podrà cobrir resultats adversos derivats d'una gestió deficient segons el parer de l'administració.
  
Per a la concessió i determinació de la quantia, hi valdrà el que disposa l'article 12 del Reial Decret 2.273/1985, de 4 de desembre, pel qual s'aprova el Reglament dels Centres Especials d'Ocupació, per la qual cosa es tindrà en compte:
  
a) L'activitat, dimensió, estructura i gerència del centre.
  
b) La composició de la seua plantilla, amb atenció especial a la proporció de treballadors discapacitats respecte del total en el centre especial d'Ocupació, així com la naturalesa i grau de minusvalidesa dels seus components, en relació amb la seua capacitat d'adaptació al lloc de treball que exercisquen.
  
c) La modalitat i condicions dels contractes subscrits amb els treballadors de la plantilla del centre, minusvàlids o no.
  
d) Les variables econòmiques que concórreguen en el centre en relació amb el seu objectiu i funció social.
  
e) Els serveis d'ajust personal i social que preste el centre als seus treballadors minusvàlids.
  
Article 21. Requisits dels beneficiaris
  
1. Els titulars dels centres especials d'Ocupació hauran de complir, a més del que disposa l'article 4, els següents requisits:
  
a) Estar qualificats i inscrits així en el registre administratiu creat per Ordre de 10 d'abril de 1986, de la Conselleria de Treball i Seguretat Social.
  
b) Haver presentat la documentació prevista en l'article 5 de l'Ordre de 10 d'abril de 1986, de la Conselleria de Treball i Seguretat Social, referida en l'article 16 de la aquesta ordre.
  
2. I en particular, per a cada tipus d'ajuda es requerirà:
  
- Per a la subvenció salarial, haver pagat el salari corresponent als treballadors discapacitats del centre.
  
- Per a la bonificació de quotes a la Seguretat Social, acreditar el compliment, en temps i forma, de les obligacions que en matèria de cotització tenen els centres especials d'Ocupació.
  
- Per a la subvenció d'assistència tècnica, es prestarà per empreses o persones físiques especialitzades i que reunisquen garanties de solvència professional.
  
- Per a la subvenció destinada a adaptar llocs de treball i eliminar barreres arquitectòniques, justificar-ne la necessitat mitjançant l'oportuna memòria .
  
- Per a la subvenció d'equilibri financer, amb caràcter excepcional i extraordinari, el centre acreditarà que a més de tenir viabilitat tècnica, econòmica i financera, es troba en el moment de la sol·licitud en una situació financera d'un caràcter que posa en greu perill la seua subsistència i, per tant, el manteniment dels llocs de treball. Per a això, s'haurà de presentar la documentació econòmica necessària que permeta determinar la necessitat i quantia de l'ajuda, la seua concreta finalitat i la garantia de la seua reestructuració i viabilitat, una vegada concedida la subvenció
  
- Per a la subvenció destinada a equilibrar els pressupostos dels centres:
  
a) Que manque d'ànim de lucre.
  
b) Que siga d'utilitat pública i imprescindible, declarada mitjançant acord del Consell de Ministres, a proposta del Ministeri de Treball i Afers Socials.
  
c) Que els resultats adversos que es pretenen equilibrar no deriven d'una gestió deficient segons el parer de l'administració.
  
Article 22. Obligacions del beneficiari
  
A més de les obligacions generals establides en l'article 5 d'aquesta ordre, en el supòsit d'ajudes per a l'equilibri financer, el centre es comprometrà a mantenir el centre i no cessar en l'activitat un mínim de 5 anys des de la concessió de l'ajuda.
  
Article 23. Documentació i termini
  
1. Documentació
  
A més de la documentació general que estableix l'article 6, haurà d'acompanyar-se en cada cas, la següent:
  
a) Bonificacions de quotes de la Seguretat Social:
  
- codi compte de cotització,
  
- contracte de treball,
  
- alta o variació de dades en la Seguretat Social,
  
- certificat de minusvalidesa.
  
b) Costos salarials:
  
- En imprés normalitzat, llista nominativa del personal amb discapacitat per als llocs de treball de la qual se sol·licita l'ajuda.
  
- En el supòsit de realitzar noves contractacions, caldrà aportar els contractes de treball i els parts d'alta en la Seguretat Social.
  
- En el supòsit de transformacions de contractes temporals, caldrà aportar la conversió del contracte i part de variació de dades en la Seguretat Social
  
c) Assistència tècnica:
  
- Memòria del contingut de la prestació de serveis objecte de subvenció.
  
- Pressupost econòmic detallat dels costos del servei.
  
- Memòria de l'entitat o el currículum vitae de les persones que realitzen l'estudi-assessorament.
  
En el cas de personal contractat de suport, llista dels treballadors de suport i llocs de treball que cal ocupar, memòria del contingut de les funcions encomanades i identificació del personal discapacitat psíquic a què atenen. En el supòsit de realitzar noves contractacions, caldrà aportar els contractes de treball i parts d'alta en la Seguretat Social.
  
d) Adaptació de llocs de treball o eliminació de barreres arquitectòniques:
  
- Memòria valorada i detallada de l'adaptació del lloc o eliminació de barreres que es va a realitzar, amb la identificació del treballador i el tipus de discapacitat.
  
- Pressupostos i/o factures proforma de la inversió que cal realitzar i/o projecte tècnic, si és procedent.
  
- Programa d'actuació que garantisca l'execució de la inversió abans del 30 de novembre de l'any de la convocatòria.
  
e) Subvenció de sanejament financer:
  
- Memòria explicativa del desequilibri financer i el seu origen; antecedents del centre.
  
- Balanços de situació i compte de resultats dels dos últims exercicis d'activitat, quan hagen realitzat activitats en els citats anys.
  
- Estudi econòmic financer de viabilitat.
  
- Comptes d'explotació provisionals per als dos exercicis següents.
  
f) Subvenció d'equilibri pressupostari:
  
- Declaració de ser imprescindible per a assegurar l'ocupació remunerada i la prestació de serveis d'ajust personal i social, entenent per això els de rehabilitació, terapèutics, d'integració social, culturals i esportius que procuren al treballador minusvàlid del centre especial d'ocupació, una major rehabilitació personal i una millor adaptació en la seua relació social.
  
- Memòria explicativa del desequilibri financer i el seu origen; antecedents del centre.
  
- Estudi econòmic financer de viabilitat.
  
- Balanços de situació dels dos últims exercicis d'activitat.
  
- Comptes d'explotació provisionals per als dos exercicis següents.
  
2. Termini
  
Les sol·licituds d'ajudes regulades en aquest capítol hauran de presentar-se en el mes de desembre per a les accions subvencionables de l'any següent, llevat que el centre especial d'Ocupació no haja iniciat les seues activitats; en aquest cas, el centre tindrà un mes a partir de la primera contractació de personal discapacitat, i el termini màxim per a la petició d'aquestes ajudes serà el dia 31 d'octubre de l'any de la convocatòria. En el supòsit d'ampliació de plantilla de personal discapacitat, per a les ajudes establides en l'article 20.2, 20.3 I 20.4, la sol·licitud de l'ajuda es realitzarà en el termini assenyalat d'un mes comptat a partir de la data de la contractació, o canvi de seu, en el cas d'adaptació de llocs de treball. En tot cas, aquestes sol·licituds no podran ser posteriors al 31 d'octubre de la convocatòria.
  
Article 24. Justificació i pagament
  
Les ajudes per al manteniment de llocs de treball en centres especials d'Ocupació es faran efectives en els següents termes:
  
1. Les ajudes als costos salarials de l'article 20.2.2. se satisfaran de la següent forma:
  
Si el centre especial d'Ocupació ha sol·licitat l'ajuda de despeses financeres a mitjançant un compte de crèdit regulador, en una de les entitats bancàries que han subscrit el conveni amb la Conselleria d'Economia, Hisenda i Ocupació, s'emetrà per aquesta Conselleria d'Economia, Hisenda i Ocupació un certificat sobre l'import que li poguera correspondre a la vista de la documentació de sol·licitud de la subvenció salarial inicial. Aquest certificat es traslladarà a l'entitat bancària elegida, la qual obrirà el compte de crèdit regulador i indicarà a aquesta Conselleria el número del citat compte de crèdit. Si escau, s'emetrà resolució favorable amb indicació del compte de crèdit regulador. A partir d'aquest instant, l'entitat bancària procedirà al pagament mensual prorratejat de la citada ajuda per manteniment salarial inicial i es pagarà a més, en la primera transferència de la subvenció, l'ajuda per les despeses financeres.
  
2. Per a l'ajuda dels costos salarials, s'haja demanat o no l'ajuda de despeses financeres, es justificaran mitjançant el pagament de salaris mitjançant rebuts de salaris, degudament signats i, si és procedent, justificant bancari de transferència que acredite el pagament, TC1y TC2 dels mesos de gener i desembre i llista mensual, segons imprés normalitzat, dels treballadors discapacitats d'alta, en els següents terminis:
  
- Primer termini: de l'1 al 15 de març: rebuts de salaris de gener i febrer i TC1 i TC2 de gener;
  
- Segon termini: de l'1 al 15 de juny: rebuts de salaris de març, abril i maig;
  
- Tercer termini: de l'1 al 15 de setembre: rebuts de salaris de juny, extra, si és procedent, juliol i agost;
  
- Quart termini: de l'1 al 15 de novembre: rebuts de salaris de setembre i octubre;
  
- Cinqué termini: de l'1 al 15 de febrer de l'any següent a la convocatòria: rebuts de salaris de novembre, desembre i extra, i TC1 i TC2 del mes desembre de l'any de la convocatòria.
  
3. Per a les ajudes corresponents a l'assistència tècnica, es justificarà mitjançant la presentació de les factures i rebuts dels serveis prestats en els terminis establits en el paràgraf anterior. En el cas de contractacions de personal de suport, es justificarà mitjançant la presentació de rebuts de salaris degudament signats i, si és procedent, justificant bancari de transferència que acredite el pagament.
  
4. La subvenció per a l'adaptació de llocs o eliminació de barreres es pagarà prèvia presentació de factures i rebuts, i/o, si és procedent, certificats d'obra corresponents a les inversions efectivament realitzades. S'estableix com a termini màxim de justificació el dia 15 de novembre de l'any per al qual se sol·licite l'ajuda.
  
5. Les subvencions d'equilibri financer es lliuraran d'una sola vegada, una vegada presentada la documentació establida en aquesta ordre i en la resolució de concessió.
  
6. L'ajuda per a l'equilibri pressupostari es lliurarà d'una sola vegada en el moment de la concessió de l'ajuda.
  
Títol III
  
Ocupació amb suport
  
Article 25. Accions susceptibles de suport
  
1. A fi de potenciar experiències singulars que suposen la creació de llocs de treball per a persones amb discapacitat psíquica, mitjançant accions basades en l'ocupació amb suport s'estableixen les següents ajudes:
  
a) Ajudes als promotors del projecte d'Ocupació amb Suport
  
Es destinaran ajudes a aquelles entitats que promoguen projectes que suposen una experiència innovadora en l'àmbit de la integració laboral de les persones amb discapacitat psíquica en el mercat ordinari de treball, així com el manteniment dels llocs de treball ja creats en empreses col·laboradores, utilitzant per a això els serveis del personal de suport com ara buscador o gestor d'ocupació, preparador laboral, formador, etc.
  
Amb aquesta ajuda es podrà subvencionar fins al 80% del cost salarial i de Seguretat Social del personal de suport en proporció directa al nombre de persones amb discapacitat psíquica integrades en el mercat laboral ordinari.
  
b) Ajudes per a entitats col·laboradores
  
Es destinaran ajudes a aquelles entitats que, acreditades com a col·laboradores del projecte per les entitats promotores d'aquest citades en l'apartat anterior, contracten persones amb discapacitat psíquica per temps determinat, de conformitat amb la legislació laboral vigent. Aquestes entitats no poden haver rebut ajudes del programa d'Ocupació amb Suport en qualitat d'entitat promotora.
  
Amb aquesta ajuda es podrà subvencionar fins al 100% dels costos salarials del personal amb discapacitat psíquica durant el període de contractació temporal en l'entitat col·laboradora fins a un límit de 6.011 euros (1.000.146 pessetes).
  
Article 26. Documentació, lloc i termini
  
1. Documentació:
  
A més de la indicada en l'article 6.2 caldrà aportar:
  
a) Els promotors del projecte:
  
- Memòria de l'acció que cal realitzar, indicant-hi la fonamentació o justificació del projecte, equip de suport i càlcul estimat dels salaris d'aquest personal, objectius, desenvolupament de les accions (detecció i seguiment dels treballadors discapacitats, formació prelaboral i/o ocupacional, prospecció de llocs de treball en empreses, inserció en l'empresa, avaluació i seguiment, empreses previstes com a col·laboradores, etc.
  
- Llista del personal treballador amb discapacitat, previst per a incloure'ls en l'acció.
  
- Cost de Seguretat Social, si és procedent.
  
- Per als manteniments de llocs de treball ja creats es requerirà certificat de l'empresa col·laboradora referent al seguiment realitzat pel personal de suport al centre de treball.
  
b) Per les empreses col·laboradores
  
- Certificat lliurat per l'entitat promotora del projecte relatiu a la condició d'empresa col·laboradora.
  
- Compromís escrit de contractació, indicant data d'inici i duració prevista del contracte.
  
- Càlcul total previst dels salaris del personal treballador, amb compromís de contractació.
  
2. Termini
  
El termini per a presentar les sol·licituds per a l'obtenció de les ajudes regulades en aquest capítol s'iniciarà l'1 de gener i finalitzarà el dia 31 d'octubre de l'any de la convocatòria.
  
Article 27. Criteris per a l'avaluació de la concessió de les ajudes
  
Per a la concessió de les ajudes es tindran en compte els següents criteris:
  
- Funció social del projecte.
  
- Previsible integració de les persones amb discapacitat en el mercat ordinari de treball.
  
- Relació entre el nombre de personal de suport i les previsions de col·locació del personal amb discapacitat psíquica, prenent com a referència la integració o seguiment anual de cinc psíquics per cada formador o personal de suport.
  
Article 28. Justificació i pagament
  
Les ajudes se satisfaran, depenent de la presentació del contracte de treball, alta en la Seguretat Social i si és procedent, certificat de minusvalidesa i dictamen tècnic facultatiu, i de la justificació de les despeses salarials, mitjançant la presentació de rebuts de salaris, degudament signats i, si és procedent, transferència bancària, TC 1 i TC 2, que presente el beneficiari en els següents terminis:
  
- primer termini: de l'1 al 15 de març
  
- segon termini: de l'1 al 15 de juny
  
- tercer termini: de l'1 al 15 d'octubre
  
- quart termini: de l'1 al 5 de desembre
  
- cinqué termini: de l'1 al 15 de febrer de l'any següent a la convocatòria.
  
Títol IV
  
Programa de suport a la contractació indefinida
  
de treballadors minusvàlids
  
Article 29. Objecte
  
1. L'objecte d'aquesta programa és incentivar la contractació indefinida de treballadors minusvàlids d'acord amb les consignacions pressupostàries que a l'efecte establisquen les corresponents lleis de pressupostos de la Generalitat Valenciana.
  
2. El règim d'ajudes serà l'establit en els articles següents.
  
Article 30. Ajudes
  
1. Les empreses que contracten per temps indefinit i a jornada completa treballadors discapacitats desocupats inscrits en les oficines d'Ocupació, tindran dret a les següents ajudes:
  
a) Una subvenció de 3.906,58 euros (650.000 pessetes) per cada treballador contractat, així com la bonificació prevista en l'article 7.1.a) del Reial Decret 1451/83, d'11 de maig (BOE de 4 de juny), de les quotes empresarials a la Seguretat Social, incloses les d'accidents de treball i malaltia professional i les de recaptació conjunta, del 70% per cada treballador minusvàlid contractat menor de 45 anys o del 90% si és major de 45 anys.
  
b) Una subvenció, compatible amb les anteriors ajudes, que podrà arribar a les 901,52 euros (150.000 pessetes) per treballador minusvàlid contractat, destinada a l'adaptació dels llocs de treball o dotació de mitjans de protecció personal necessaris per a evitar accidents laborals al treballador minusvàlid contractat. Si aquesta ajuda no és sol·licitada per l'empresa, podrà ser sol·licitada pel treballador mateix.
  
2. Quan el contracte a temps indefinit es concerte a temps parcial, es mantindran les bonificacions en les quotes descrites en l'apartat anterior, si bé la subvenció de 3.906,58 euros (650.000 pessetes) es reduirà proporcionalment a la jornada pactada.
  
3. La transformació en indefinits a jornada completa o a temps parcial, dels contractes temporals de foment d'ocupació per a treballadors minusvàlids, efectuada a l'empara del que disposa l'article 44.3 de la Llei 42/1994, de 30 de desembre, de Mesures Fiscals Administratives i d'Ordre Social, en la redacció donada per la disposició addicional sisena de la Llei 13/1996, de 30 de desembre, de Mesures Fiscals Administratives i d'Ordre Social, així com la transformació en indefinits dels contractes temporals, d'aprenentatge, en pràctiques, per a la formació, de relleu i de substitució per anticipació de l'edat de jubilació, subscrits amb treballadors que en el moment de la transformació tinguen la condició de minusvàlids, seran objecte de les ajudes establides en els apartats anteriors.
  
4. Les cooperatives de treball associat que incorporen treballadors minusvàlids com a socis tindran dret als beneficis establits en els números anteriors.
  
Article 31. Incompatibilitats
  
Les ajudes i les subvencions previstes en aquesta ordre seran incompatibles amb qualsevol altra que, pels mateixos conceptes, puga atorgar qualsevol administració pública.
  
Article 32. Documentació i termini.
  
1. Documentació
  
Les sol·licituds hauran d'acompanyar-se, a més de la indicada en l'article 6.2, de la següent documentació:
  
a) Contracte de treball o comunicació de conversió en indefinit del mateix, en model oficial i en dos exemplars. En cas de transformació d'un contracte anterior s'aportarà el contracte que la citada transformació du la seua causa i, si és procedent, les pròrrogues que se n'hagueren concertat.
  
b) Document nacional d'identitat del treballador contractat.
  
c) Part d'alta del treballador contractat en la Seguretat Social. En el supòsit de transformació d'un contracte anterior, s'acompanyarà el corresponent part de variació de dades en la Seguretat Social.
  
d) Certificat de minusvalidesa expedit per l'òrgan competent.
  
e) Descripció detallada del lloc de treball, característiques tècniques d'aquest i capacitat que ha de tenir el treballador per a cobrir el citat lloc
  
f) Si es tracta de projectes d'empreses de nova creació haurà d'adjuntar-se el projecte i la memòria de l'empresa que es va a crear en què constaran expressament les característiques del procés productiu i la plantilla de l'empresa, i determinarà el percentatge d'aquesta que serà cobert amb treballadors minusvàlids, que no podrà excedir del 51 per 100, percentatge màxim que no es tindrà en compte si la plantilla va a estar integrada únicament pel treballador minusvàlid que es contracta.
  
g) Si és procedent, memòria descriptiva de les necessitats d'adaptació o dotació de mitjans de protecció personal, amb indicació del seu cost i informe favorable de la Inspecció de Treball.
  
h) Declaració responsable referida a les ajudes a càrrec d'un règim de minimis, en els termes establits en l'article 6.2.d) d'aquesta ordre.
  
2. Termini
  
- Les sol·licituds d'ajudes regulades en aquest capítol hauran de presentar-se en el termini màxim de dos mesos comptats des de la data d'inici de la prestació laboral o de la transformació objecte de les ajudes, i tindran com a data límit el 31 d'octubre de l'any per al qual se sol·liciten.
  
- També podran beneficiar-se de les ajudes aquelles empreses que mantinguen com a treballadors discapacitats desocupats i, que reunint els requisits establits en aquest títol, s'hagueren integrat en els últims tres mesos de l'any anterior.
  
- Les sol·licituds d'ajudes per a adaptació del lloc de treball hauran de presentar-se en l'exercici en què es produeix la despesa.
  
Article 33. Tramitació i instrucció
  
Les direccions territorials d'ocupació, com a unitats administratives receptores de les sol·licituds, sol·licitaran els següents informes:
  
a) Dels equips multiprofessionals, sobre l'adequació del lloc de treball a la minusvalidesa del treballador contractat.
  
b) De la Inspecció de Treball, quan es tracte d'empreses que es vagen a crear, sobre la viabilitat econòmica i tècnica del projecte, demanant els documents i informes que es considere oportú.
  
Article 34. Justificació i forma de pagament
  
1. Una vegada dictada la resolució de concessió de les ajudes i/o subvencions a què es refereix aquest títol, es lliurarà l'import total de l'ajuda reconeguda a cada beneficiari. La percepció de les ajudes per a adaptació de llocs de treball requerirà la presentació dels justificants que acrediten la despesa realitzada, abans del 30 de novembre de l'any en què es va concedir la subvenció.
  
2. Les bonificacions de la Seguretat Social que es deriven de la contractació indefinida de treballadors minusvàlids es regiran per la normativa estatal, i en concret pel que estableix el Reial Decret 1.451/1983, d'11 de maig, o norma que el poguera substituir.
  
Article 35. Obligacions dels beneficiaris
  
A més de les obligacions establides amb caràcter general en l'article 5 d'aquesta ordre, els beneficiaris de les ajudes regulades en aquest títol tindran les obligacions següents:
  
1. Formalitzar els contractes per escrit.
  
2. Les entitats beneficiàries estan obligades a mantenir l'estabilitat en l'ocupació dels treballadors minusvàlids contractats a l'empara d'aquesta disposició, per un període mínim de tres anys, i no podran despatxar-se sense causa justificada aquests treballadors; en cas d'acomiadament procedent, hauran de substituir-los en el termini d'un mes per altres treballadors minusvàlids, i es beneficiaran en aquest cas només de la bonificació de la quota de la Seguretat Social pels substituts.
  
3. Remetre anualment, a la direcció territorial d'Ocupació una llista dels treballadors pels quals s'hagueren concedit les ajudes i subvencions regulades en aquesta disposició, a fi d'acreditar la seua permanència en l'empresa o, si és procedent, dels treballadors que els hagueren substituït; aquesta obligació s'entendrà durant tres anys a partir de la data de la contractació indefinida del treballador minusvàlid.
  
Article 36. Normes supletòries
  
Per a all no regulat expressament en aquest títol, hi valdrà allò que disposat per l'Ordre del Ministeri de Treball i Seguretat Social de 13 d'abril de 1994 (BOE de 5 de maig), per la qual es regula la concessió d'ajudes i subvencions sobre el foment de l'ocupació de treballadors minusvàlids que estableix el capítol II del Reial Decret 1.451/1983, d'11 de maig, o altres disposicions que la modifiquen o la desenvolupen.
  
Títol V
  
Programa de suport a la contractació temporal
  
de persones amb discapacitat
  
Article 37. Ajuda a la contractació temporal de treballadors discapacitats
  
1. Les entitats que complisquen els requisits establits en l'article 3, paràgraf c) d'aquesta ordre i que inicialment contracten temporalment treballadors discapacitats durant l'any de la convocatòria, amb una duració mínima de 12 mesos, podran accedir a una ajuda de 1.800 euros (299.494 pessetes) per a la contractació inicial, per cada treballador discapacitat contractat, llevat que el citat contracte es rescindisca o es transforme en indefinit subvencionable durant l'any de la convocatòria, en aquest cas, la subvenció serà proporcional a la duració del contracte temporal en el mateix any.
  
2. Quan el contracte temporal es concerte inicialment a temps parcial, l'ajuda es reduirà proporcionalment a la jornada pactada.
  
Article 38. Exclusions
  
Queden exclosos de les ajudes regulades en aquest títol, els següents supòsits:
  
a) Relacions laborals de caràcter especial previstes en l'article 2.1 de la Llei de l'Estatut dels Treballadors.
  
b) Contractació de treballadors que hagen finalitzat la seua relació laboral de caràcter indefinit, en un termini de tres mesos abans a la formalització del contracte.
  
Article 39. Requisits i obligacions dels beneficiaris
  
1. Sense perjudici dels requisits i obligacions assenyalats amb caràcter general en els articles 4 i 5 d'aquesta ordre, els beneficiaris hauran de complir el que segueix:
  
a) En el supòsit de transformació del contracte inicial objecte d'ajuda, ja siga de contracte temporal en indefinit o de contracte a temps parcial en contracte a temps complet, haurà de comunicar-se la citada circumstància a l'organisme gestor d'aquesta ajuda.
  
b) Estar inscrits com a persones o entitats ocupadores en els règims de la Seguretat Social en els que hi haja afiliació de treballadors per compte alié.
  
c) Formalització dels contractes de treball per escrit.
  
d) En el cas que el treballador contractat cause baixa en l'empresa, aquesta tindrà l'obligació de substituir-lo en el termini d'un mes per un altre, també discapacitat, en les mateixes condicions contractuals que tènia el treballador substituït. La citada substitució haurà de ser comunicada a l'òrgan que va concedir la subvenció en termini no superior a 15 dies.
  
Article 40. Documentació i termini
  
1. Documentació
  
A més de la documentació general que estableix l'article 6.2, haurà d'acompanyar-se la següent:
  
a) Informe de Vida Laboral emés per la Tresoreria General de la Seguretat Social.
  
b) Original i còpia del contracte inicial de treball, en model oficial, degudament registrat per l'oficina d'Ocupació.
  
c) Original i còpia de l'alta del treballador en el règim corresponent de la Seguretat Social.
  
d) Declaració responsable que les contractacions realitzades no estan compreses en els supòsits previstos en l'article 38 d'aquesta ordre.
  
e) En el supòsit de transformar el contracte temporal inicial previst en l'article 39.1.a), s'aportarà el contracte en què conste la transformació de temporal en indefinit, i si és procedent comunicació del canvi horari i part de variació de dades del treballador en el Règim General de la Seguretat Social.
  
f) Declaració responsable referida a les ajudes a càrrec d'un règim de minimis, en els termes establits en l'article 6.2.d) d'aquesta ordre.
  
2. Termini
  
El termini de presentació de sol·licituds, s'iniciarà el dia 1 de gener i finalitzarà el dia 31 d'octubre de l'any per al qual se sol·licite l'ajuda.
  
Article 41. Liquidació de l'ajuda
  
Una vegada justificada l'ajuda i dictada la resolució de concessió es lliurarà l'import total de l'ajuda reconeguda a cada beneficiari.
  
Títol VI
  
Foment de l'ocupació autònom per a persones
  
amb alguna discapacitat
  
Article 42. Ajudes a l'ocupació autònoma
  
Les persones amb alguna discapacitat que estant en situació de desocupació desitgen establir-se com a treballadores autònomes i que l'activitat, que haurà de començar l'any de la convocatòria, es trobe domiciliada a la Comunitat Valenciana, podran accedir a les següents ajudes:
  
a) Subvenció de 3.906,58 euros (650.000 pessetes) com a ajuda que contribuïsca a la inversió en capital fix, de forma que es garantisca una mínima solvència en l'inici de l'activitat.
  
b) Subvencions financeres dels interessos dels préstecs destinats a finançar les inversions necessàries per a la constitució en treballadors autònoms o per compte propi que obtinguen d'aquelles entitats de crèdit, públiques o privades, que tinguen subscrit, a l'efecte, el pertinent conveni de col·laboració financera amb la Conselleria d'Economia, Hisenda i Ocupació.
  
No seran subvencionables, els préstecs que no reunisquen les condicions i característiques expressades en els citats convenis.
  
La quantia de l'ajuda equivaldrà a tres punts de reducció d'interessos de préstecs destinats a finançar inversions necessàries per a la constitució en treballador per compte propi. Es calcularan com si els interessos de cada any es meritaren d'una sola vegada en el moment de la concessió del préstec.
  
L'import dels préstecs objecte de la subvenció estarà comprés entre 3.006 euros(500.156 pessetes) i 36.061 euros (6.000.045 de pessetes).
  
Quan el préstec siga superior a 12.021, euros, (2.000.126 de pessetes), el peticionari haurà d'acompanyar el pla d'inversions, segons model normalitzat; en aquest cas el valor d'aquestes fixarà l'import màxim del préstec subvencionable. En els préstecs l'import dels quals no supere els 12.021 euros (2.000.126 pessetes), l'amortització hi serà com a màxim de 5 anys, i en els superiors a aquest import podrà ser fins de 8 anys, tot això sense perjudici que puguen concertar-se operacions de major duració o quantia; en aquest cas, el tram que excedisca de l'anteriorment indicat no serà objecte de subvenció.
  
El tipus d'interès serà fix o variable i es determinarà l'any de la convocatòria en la forma que estableixen els convenis en vigor.
  
El préstec podrà formalitzar-se abans d la sol·licitud de l'ajuda, però sempre durant l'any de la convocatòria.
  
Aquesta subvenció no podrà superar la quantia de 750.000 pessetes, excepte casos excepcionals expressament autoritzats pel Ministeri de Treball i Afers Socials.
  
Article 43. Requisits específics dels beneficiaris
  
Tots els beneficiaris que sol·liciten les ajudes per al seu establiment com treballadors/as autònoms/as hauran de reunir els següents requisits:
  
- Tenir reconeguda la condició de minusvàlid.
  
- Ser desocupat i figurar inscrit com a demandant d'ocupació en la corresponent oficina d'Ocupació de Generalitat Valenciana fins al moment de la presentació de la sol·licitud o, si és procedent, fins a l'inici de l'activitat.
  
Tampoc podran obtenir les ajudes establides en aquesta ordre els que n'hagueren gaudit en algun dels tres exercicis anteriors al de nova petició.
  
Article 44. Documentació i termini
  
1. Documentació
  
Els que sol·liciten les ajudes per a establir-se com treballadors autònoms hauran d'aportar, a més de la indicada en l'article 6.2, la següent documentació:
  
- Fotocòpia acarada del document nacional d'identitat i/o targeta acreditativa del número d'identificació fiscal.
  
- Certificat de la inscripció com a desocupat emesa per l'oficina d'Ocupació de la Generalitat Valenciana.
  
- Memòria de l'activitat que s'ha de realitzar amb indicació succinta de les inversions projectades i fonts de finançament.
  
- Certificat de minusvalidesa.
  
- Informe de Vida Laboral emés per la Tresoreria General de la Seguretat Social.
  
- En els casos en què se sol·licite subvenció financera, s'aportarà el contracte de préstec o el certificat d'aprovació del préstec subvencionable i les seues característiques.
  
- En el supòsit de préstec superior a 12.021 euros (2.000.126 pessetes), projecte d'inversions i pressupostos d'aquestes amb els documents acreditatius dels actes previs a aquelles.
  
- En el cas d'inici d'activitat amb caràcter previ a la sol·licitud de les ajudes, declaració d'alta en l'Impost d'Activitats Econòmiques i resolució o certificat de la Tresoreria General de la Seguretat Social relativa a la inclusió en el Règim Especial corresponent de la Seguretat Social, o si és procedent, certificat expedit per l'òrgan competent del col·legi professional que corresponga, relatiu a la incorporació a la mutualitat que tinga establida el citat col·legi.
  
- En el supòsit de sol·licitants que s'integren com a partícips de comunitats de béns, s'haurà d'aportar documentació acreditativa de la constitució d'aquelles, així com còpia del corresponent pagament de l'Impost sobre Transmissions Patrimonials i Actes Jurídics Documentats.
  
- Declaració responsable de no haver gaudit en algun dels tres exercicis anteriors d'aquestes ajudes ni sol·licitat en aquest exercici altres subvencions pel mateix concepte.
  
2. Termini
  
El termini per a la presentació de sol·licituds, regulades en aquest capítol, s'iniciarà el dia 1 de gener i finalitzarà el dia 30 de setembre de l'any per al que se sol·licite l'ajuda.
  
Article 45. Justificació i pagament
  
Les ajudes per a l'ocupació autònom de les persones discapacitades es faran efectives en els següents termes:
  
- La subvenció establida en l'article 42.a) es farà efectiva prèvia justificació per l'interessat, en el termini de dos mesos des de la notificació de la resolució de concessió, de l'inici de la seua activitat laboral per compte propi mitjançant el document de l'alta en l'Impost d'Activitats Econòmiques i de l'alta en el corresponent Règim Especial de Treballadors autònoms de la Seguretat Social, o si és procedent, certificat expedit per l'òrgan competent del col·legi professional que corresponga, relatiu a la incorporació a la mutualitat que tinga establida el citat col·legi, llevat que ja haguera acreditat aquests extrems en el moment de la sol·licitud. La data límit de presentació de la citada documentació serà el dia 30 de novembre de l'any en què se sol·licite l'ajuda.
  
- La subvenció financera en concepte de reducció d'interessos seguirà el règim indicat en l'article 14, apartat 1.3, i es justificarà amb la presentació del contracte de préstec, sent el termini màxim per a la justificació el dia 30 de novembre de l'any en què se sol·licite l'ajuda.
  
Article 46. Obligacions del beneficiari
  
Els destinataris de les ajudes tindran obligació de mantenir l'activitat per compte propi durant un temps mínim de tres anys i no cancel·lar el préstec durant el primer any de vida. En cas contrari estaran obligats a reintegrar la totalitat de les subvencions percebudes. Si es produeix l'amortització anticipada del préstec, una vegada transcorregut el període de manteniment obligatori, es reintegrarà la part de subvenció financera no meritada.
  
Article 47. Criteris per a la concessió de la subvenció
  
Les resolucions sobre les sol·licituds de subvenció s'adoptaran tenint en compte els següents criteris:
  
a) La transcendència social i sobre l'ocupació en l'entorn geogràfic que es realitze l'activitat, especialment si aquesta incideix en l'àmbit dels nous jaciments d'ocupació.
  
b) L'aportació econòmica del treballador, especialment quan haja rebut indemnitzacions de les empreses a què haguera pertangut o percebut la prestació per desocupació d'una sola vegada.
  
c) La situació dels dèbits que pogueren existir per part del sol·licitant amb la Seguretat Social i la Hisenda Publica de forma que es facilite el compliment de les obligacions que tinga contretes.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a cada dels exercicis.
  
En compliment del que preveu l'article 47.11 del text refós de la Llei d'Hisenda Pública de la Generalitat Valenciana i d'acord amb el que establisquen les corresponents lleis de Pressupostos de la Generalitat Valenciana, per ordre de la Conselleria d'Economia, Hisenda i Ocupació es donarà publicitat anualment de les línies de crèdit i de l'import global màxim destinat a la concessió de les ajudes previstes en aquesta disposició.
  
Segona
  
En el cas que els documents que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració de la Generalitat Valenciana, el sol·licitant podrà acollir-se al que estableix l'apartat f) de l'article 35, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència en què van ser presentats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente, o si no n'hi ha, l'acreditació per altres mitjans dels requisits a què es refereix el document.
  
Tercera
  
Les ajudes establides en els títols IV i V tindran la consideració d'ajudes de minimis, mentre s'aproven per la Comissió Europea.
  
Quarta
  
D'acord amb allò ha disposat per l'article 10 del Reial Decret 735/1995, de 5 de maig, pel qual es regulen les agències de col·locació sense fins lucratius i els serveis integrats per a l'Ocupació, l'acreditació de la situació de desocupació podrà també acreditar-se mitjançant certificat d'inscripció com a desocupat, emesa per una agència privada de col·locació degudament autoritzada per a actuar a la Comunitat Valenciana.
  
Cinquena
  
Per a les ajudes regulades en el capítol I del títol II, i en els títols III, IV, V i VI, durant l'exercici de 2001 el termini de presentació de sol·licituds començarà l'endemà de la publicació d'aquesta ordre en el Diari Oficial de la Generalitat Valenciana, i finalitzarà en les dates que s'hi estableixen.
  
En el cas de les ajudes regulades en el capítol II del títol II, per a l'exercici de 2001 el termini serà d'un mes des de l'endemà de publicació d'aquesta ordre en el Diari Oficial de la Generalitat Valenciana.
  
DISPOSICIÓ TRANSITÒRIA
  
Les referències que s'efectuen en aquesta ordre a la Conselleria d'Economia, Hisenda i Ocupació i a la Sotssecretaria d'Ocupació quedaren substituïdes per les dels òrgans que s'establisquen en el reglament que desenvolupe l'estructura orgànica i funcional del Servei Valencià d'Ocupació i formació.
  
No obstant això, en el cas que és necessari realitzar adaptacions d'aquesta ordre al que disposa el citat reglament, s'efectuaran per resolució del director del citat organisme.
  
DISPOSICIÓ DEROGATÒRIA
  
Queda derogada l'Ordre de 22 d'abril de 1999, de la Conselleria d'Ocupació, Indústria i Comerç, per la qual s'estableixen les Bases per què es Regulen les Ajudes i Subvencions a la Contractació Indefinida de Treballadors Minusvàlids.
  
DISPOSICIONS FINALS
  
Primera
  
S'autoritza el sotssecretari d'Ocupació a dictar les disposicions i adoptar les mesures que considere oportunes per al desenvolupament i aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 29 de desembre de 2000
  
El conseller d'Economia, Hisenda i Ocupació,
  
VICENTE RAMBLA MOMPLET


Còpia Permalink ELI